पाएं अपने शहर की ताज़ा ख़बरें और फ्री ई-पेपरडाउनलोड करें
“59 साल का हूं, लेकिन 21 दिनों की बीमारी कोरोना ने जो सिखाया वह शेयर कर रहा हूं। घबराने से तो हार ही मिलेगी। लड़ेंगे तो बचने की संभावना ज्यादा है। हमने लड़ने का फैसला लिया। सर्कल वाले भी ऐसे मिले कि निगेटिव सोचने का वक्त ही नहीं दिया। जब सतीशपाल गुप्ता जैसे पड़ोसी और दोस्त हों तो फिर निगेटिव सोच आ भी नहीं सकती।
कोरोना पॉजिटिव होने की बात बताता हूं। पहली लहर में खांसी-बुखार आया। डॉक्टर के पास गया फिर एंटीजन जांच कराई। रिपोर्ट निगेटिव आई। फिर सैंपल दिया तो कोरोना पॉजिटिव निकला। तबियत ठीक थी तो डॉक्टर की सलाह पर घर में ही आइसोलेट हो गए। पत्नी राजश्री की रिपोर्ट निगेटिव थी। 12 दिनों तक घर पर रहा, लेकिन ज्यादा सुधार नहीं हुआ।
फिर, डॉक्टर ने सिटी स्कैन करवाने को कहा। सिटी स्कैन कराने के बाद फेफड़े संक्रमित थे। इसके बाद निजी अस्पताल के कोविड वार्ड में भर्ती हाे गया। जहां पर 9 दिनों तक ऑक्सीजन सपोर्ट पर रहा, फिर ठीक होकर घर लौटा। बीमारी से ज्यादा कोरोना का भय है। पहली लहर में तो यह भय और भी ज्यादा था। इसी भय से लोग परास्त हो रहे हैं। लेकिन, मुझे हर जगह से सपोर्ट मिला।
अमेरिका में रहने वाले दोनों बेटे फोन पर ऊर्जा देते, यहां पड़ोसी सतीशपाल गुप्ता। सीनियर सिटिजन होने के बाद भी सतीशपाल कोरोना से डरे बिना मेरी सहायता करते रहे। गाड़ी से मुझे डॉक्टर के पास ले जाते। फिर, अस्पताल में भर्ती हुआ तो वहां भी हौसला अफजाई करने आ जाते। हम दोनों अस्पताल में शीशे की दो दीवारों के दोनों ओर खड़े होकर बातें करते।
यह ऐसी बीमारी है कि रिश्तेदार आ नहीं सकते। ऐसे में सर्कल वाले ही काम आते हैं। कोई निगेटिव फीलिंग न आए, इसलिए हर वक्त यार-दोस्तों के फोन आते। मेरा तो अनुभव यहीं कहता है कि कोरोना मरीज को हमेशा दूसरी पॉजिटिव बातों में उलझाए रखो। कोई ऐसी तरकीब करो कि कोरोना बीमारी की ओर उसका ध्यान ही न जाए तो रिकवरी तेजी से होगी।’ मोतीलाल जिंदल | कोरोना वॉरियर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn